**Valtioneuvoston asetus**

**viittomakieliasiain neuvottelukunnasta**

Valtioneuvoston päätöksen mukaisesti, joka on tehty oikeusministeriön esittelystä, säädetään:

1 §

*Tarkoitus*

Viittomakielilain (359/2015) toteutumisen arvioimista varten ja viittomakielisten perusoikeuksien ja yhdenvertaisuuden edistämiseksi on oikeusministeriön yhteydessä toimiva viittomakieliasiain neuvottelukunta.

Valtioneuvosto asettaa neuvottelukunnan neljäksi vuodeksi kerrallaan.

2 §

*Tehtävät*

Neuvottelukunnan tehtävänä on:

1. edistää vuoropuhelua ja yhteistyötä viittomakielisten ja viranomaisten välillä;
2. edistää viittomakielisten perusoikeuksien ja yhdenvertaisuuden toteutumista;
3. toimia asiantuntijaelimenä antamalla lausuntoja sekä tekemällä esityksiä ja aloitteita;
4. seurata ja arvioida viittomakielilain sekä viittomakielisten perusoikeuksien ja yhdenvertaisuuden toteutumista.

3 §

*Kokoonpano*

Neuvottelukunnassa on puheenjohtaja, varapuheenjohtaja ja vähintään kuusi muuta jäsentä. Kullakin jäsenellä puheenjohtajaa ja varapuheenjohtajaa lukuun ottamatta on henkilökohtainen varajäsen.

Neuvottelukunta koostuu ministeriöiden, muiden viranomaisten ja kansalaisyhteiskunnan edustajista.

Kansalaisyhteiskunnasta neuvottelukunnassa on edustajia suomalaisen ja suomenruotsalaisen viittomakielen käyttäjien etujärjestöistä.

Neuvottelukunta voi kutsua pysyviä tai tilapäisiä asiantuntijoita sekä tarpeen mukaan kuulla myös muita asiantuntijoita.

4 §

*Toiminnan järjestäminen*

Neuvottelukunta kokoontuu puheenjohtajan tai jos tämä on estynyt, varapuheenjohtajan kutsusta.

Neuvottelukunta on päätösvaltainen, kun saapuvilla on puheenjohtaja tai varapuheenjohtaja sekä vähintään puolet muista jäsenistä.

Neuvottelukunnalla on pääsihteeri, jonka oikeusministeriö määrää. Neuvottelukunnalla voi olla myös muita sihteereitä.

Neuvottelukunta laatii toimintasuunnitelman ja toimintakertomuksen vuosittain. Neuvottelukunta päättää muista toimintansa järjestämistä koskevista menettelytavoistaan. Neuvottelukunnalla voi olla jaostoja asioiden valmistelua varten.

Asiat päätetään jäsenten yksinkertaisella äänten enemmistöllä. Jos äänet menevät tasan, asian ratkaisee se mielipide, jota puheenjohtaja on kannattanut.

5 §

*Voimaantulo*

Tämä asetus tulee voimaan x päivänä -kuuta 2020.

Ennen asetuksen voimaantuloa voidaan ryhtyä asetuksen täytäntöönpanon edellyttämiin toimenpiteisiin.

Helsingissä x päivänä –kuuta 2020

**Oikeusministeri Anna-Maja Henriksson**

Hallitussihteeri Eeva Tupi